**מאור בר בוזגלו** (נולד ב-14 בינואר 1988) הוא כדורגלן עבר ישראלי, אשר שיחק בעמדת הקשר ההתקפי.

קריירת מועדונים
---------------

מאור בוזגלו החל לשחק כדורגל במחלקת הנוער של מכבי תל אביב, ובהמשך שיחק לסירוגין בקבוצות הנוער של הפועל תל אביב ובית"ר ירושלים. כשהיה בן 14 נבחן בקבוצת הנוער של יובנטוס, ושם אותר על ידי אנשי קבוצת הנוער של אולימפיק ליון הצרפתית והוחתם במועדון. לאחר שנה חזר לישראל והחל לשחק במכבי חיפה. בעונת 2005/2006 עלה לקבוצת הבוגרים של מכבי חיפה, ולאחר שלא מצא את מקומו בהרכב, הושאל להפועל פתח תקווה.

בעונת 2007/2008 הושאל בוזגלו לבני סכנין לעונה אחת. בתום עונה מוצלחת, בה שיתף פעולה עם החלוץ איליה יברויאן ועזר לבני סכנין להעפיל לגביע האינטרטוטו, חתם בוזגלו במכבי תל אביב, עמה זכה בגביע הטוטו של עונת 2008/2009. בסוף העונה קרע בוזגלו את הרצועה הצולבת ונעדר עד אמצע עונת 2009/2010. לקראת עונת 2011/2012 הודיעה הקבוצה לשחקן כי הוא אינו נמצא בתוכניותיה לעונה הקרובה והיא מעוניינת למוכרו.

ב-19 באוגוסט 2011, חתם בוזגלו לשנתיים בקבוצה הבלגית סטנדרד לייז', תמורת שכר של 400 אלף יורו לעונה. בוזגלו שיחק שנתיים במועדון, בהן ערך 25 הופעות בליגת העל הבלגית וכבש שער אחד.

ב-1 ביולי 2013 חזר בוזגלו לישראל וחתם בהפועל באר שבע לעונה אחת עם אופציה לשנתיים נוספות. ב-24 באוגוסט ערך את הופעתו הבכורה שלו בקבוצה, בניצחון 2–0 על בית"ר ירושלים באצטדיון טדי. בעונתו הראשונה בקבוצה כבש עשרה שערי ליגה, והיה מלך הבישולים של ליגת העל עם 14 בישולים. בעונת 2014/2015 הגיע עם הקבוצה לגמר גביע המדינה, בו כבש ובהמשך הורחק בכרטיס אדום בתבוסה 2–6 למכבי תל אביב. בסך הכול כבש 13 שערי ליגה והוסיף 13 בישולים אשר זיכו אותו בתואר מלך הבישולים של ליגת העל בפעם השנייה ברציפות.

לקראת עונת 2015/2016 החליט מאמנה החדש של הפועל באר שבע ברק בכר למנות את בוזגלו לקפטן המשנה של הקבוצה. בעונה זו רשם שישה שערים ושבעה בישולים, בהם שער ובישול בניצחון 3–1 על בני סכנין, שהכריע את האליפות, וסייע לקבוצה לזכות באליפות לאחר 40 שנה.

עם תחילת עונת 2016/2017 הוביל את הפועל באר שבע לזכייה בתואר אלוף האלופים כשכבש שני שערים ובישל שער נוסף בניצחון 4–2 על מחזיקת הגביע מכבי חיפה. בנוסף, שיחק עמה במוקדמות ליגת האלופות והעפיל עמה לשלב הבתים של הליגה האירופית. במשחק הראשון בשלב הבתים כבש בוזגלו שער בניצחון החוץ 2–0 על אינטר מילאנו, ובמשחק האחרון כבש את השער שהעלה את הקבוצה לשלב 32 האחרונות בתיקו 1–1 מול סאות'המפטון. ב-28 בדצמבר 2016 זכה בוזגלו עם באר שבע בגביע הטוטו לאחר ניצחון 4–1 מול עירוני קריית שמונה במשחק הגמר. לקראת תום העונה נפצע ונדרש לתקופת החלמה ארוכה. בסך הכל כבש בעונה זו שבעה שערים והוסיף שישה בישולים, ובסופה זכה עם הקבוצה באליפות שנייה ברציפות. בתום העונה תם חוזהו של בוזגלו בבאר שבע והוא עזב את המועדון.

ב-27 בספטמבר 2017 חתם בוזגלו על חוזה לשלוש שנים במכבי חיפה. הוא הספיק לקחת חלק בחמישה משחקים בטרם נפצע במהלך משחק ליגה מול הפועל באר שבע. בבדיקת MRI אובחן קרע ברצועה הצולבת וקרע במניסקוס בברך הימנית, בה נפצע בעבר. בוזגלו נותח בלונדון אצל פרופ' אנדי ויליאמס, הידוע כאחד ממנתחי הברכיים הטובים בעולם, ועקב חומרת הפציעה נעדר מהמגרשים לתקופה ארוכה נוספת. ב-5 ביוני 2018 הודיע על סיום דרכו במכבי חיפה.

ב-21 באוגוסט 2018 חתם בוזגלו לעונה אחת בבית"ר ירושלים. ב-7 באוקטובר 2018 ערך את הופעת הבכורה שלו, לאחר כעשרה חודשים שלא שיחק, כשעלה כמחליף בהפסד 0–2 למכבי תל אביב, וב-5 בנובמבר כבש את שערו הראשון בקבוצה, בניצחון 2–1 על קבוצתו הקודמת מכבי חיפה. ב-21 במאי 2019 כבש צמד בניצחון על אתלטיקו מדריד 2-1, עד תום עונת 2018/2019 כבש ארבעה שערי ליגה ב-24 הופעות, ועם סיום חוזהו עזב את המועדון.

ב־29 ביוני 2019 חתם בוזגלו לשנתיים בהפועל תל אביב. ב-27 ביולי 2019 ערך את הופעת הבכורה שלו במועדון, כשפתח בהרכב במשחק מול הפועל רעננה בגביע הטוטו. ב-31 באוגוסט 2019 כבש בוזגלו את שער הבכורה שלו במדי הפועל תל אביב, בהפסד 1–2 למ.ס. אשדוד במסגרת המחזור השני של עונת 2019/2020. החל מנובמבר 2019 נעדר מהמגרשים כחודשיים וחצי בשל מחלת הנשיקה, וב-25 בינואר 2020 חזר לשחק כאשר נכנס כמחליף במשחק מול הפועל כפר סבא וכבש את שער הניצחון. ביוני נפצע במניסקוס במהלך הדרבי התל אביבי, פציעה שסיימה עבורו את העונה. בסך הכל ערך בוזגלו 28 הופעות במדי הפועל תל אביב בכל המסגרות, ובליגה כבש שלושה שערים והוסיף שלושה בישולים. בוזגלו העפיל עם הקבוצה לפלייאוף העליון ולחצי גמר גביע המדינה. לקראת העונה הבאה דרשה הקבוצה שיסכים לקיצוץ בשכרו, אם לא יסכים יבוטל החוזה בשל כוח עליון (מגפת הקורונה). בוזגלו סירב לקיצוץ ושוחרר מהקבוצה. תביעה שהגיע לבורר חייבה את הקבוצה לפצות אותו בסכום של כ-1.3 מיליון שקלים.

ב-26 בינואר 2022 הודיע על פרישה ממשחק פעיל.

נבחרות ישראל
------------

בוזגלו במדי נבחרת ישראל, 2015
בוזגלו הוא שיאן ההופעות ומלך השערים של נבחרת הנוער בכל הזמנים, עם 35 הופעות ו-21 שערים. בנבחרת הצעירה רשם 15 הופעות וכבש שמונה שערים.

את הופעת הבכורה שלו בנבחרת ישראל הבוגרת ערך ב-17 בנובמבר 2007, בגיל 19, בניצחון 2–1 על נבחרת רוסיה במסגרת מוקדמות יורו 2008. ב-5 במרץ 2014 כבש בוזגלו את שער הבכורה שלו בנבחרת, בהפסד 1–3 לנבחרת סלובקיה במשחק ידידות.

חיים אישיים
-----------

בוזגלו הוא בנו של כדורגלן העבר יעקב בוזגלו ושל האמנית חני בוזגלו. למאור שלושה אחים, אוהד, אסי ואלמוג, כולם כדורגלני עבר והווה. בנובמבר 2017 עלתה ב-yes סדרת הדוקו-ריאליטי "הבוזגלוס", העוקבת אחר בני המשפחה.

לבוזגלו דרכון פורטוגלי.

מאור מתגורר בראשון לציון, והוא נשוי למירן, אחייניתו של כדורגלן העבר אבי נמני. לזוג שני זוגות תאומים. הזוג הראשון נולד ב-2012. הזוג השני נולד ב-2017.

ב-2017 שימש כפרזנטור של חברת האופנה Lee Cooper לצד הדוגמנית שיר אלמליח.

מאוגוסט 2021 משמש כפרשן כדורגל באולפן המשחק המרכזי בערוץ הספורט ומופיע לעיתים בתור די ג'יי.

ב-2021 השתתף בעונה השנייה של "הזמר במסכה" בקשת 12, בתור הזיקית, והודח בהדחה ה-13.

בערב שלאחר מתקפת הפתע על ישראל (2023) הפיץ בחשבון הטוויטר שלו, לו יש מעל 40 אלף עוקבים, תיאוריית קונספירציה לפיה המחדל קשור ל"בגידה של מישהו מבפנים".

תארים
-----

בוזגלו באימון הבכורה שלו בהפועל תל אביב, 2019
מכבי חיפה
* אליפות (1): 2005/2006

מכבי תל אביב
* גביע הטוטו (1): 2008/2009

הפועל באר שבע
* אליפות (2): 2015/2016, 2016/2017
* אלוף האלופים (1): 2016/2017
* גביע הטוטו (1): 2016/2017

תארים אישיים
* שיאן הבישולים של ליגת העל (3):   
 2007/2008, 2013/2014, 2014/2015

קישורים חיצוניים
----------------

ויקישיתוף מדיה וקבצים בנושא **מאור בוזגלו** בוויקישיתוף
* מאור בוזגלו, ברשת החברתית פייסבוק
* מאור בוזגלו, ברשת החברתית אקס (טוויטר)
* מאור בוזגלו, ברשת החברתית אינסטגרם
* מאור בוזגלו, ברשת החברתית טיקטוק
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
* נעמה לנסקי, שלמה חסיד, היו תקופות שרציתי שקט, אבל אבא שלי לא איפשר לי, באתר ישראל היום, 13 באוגוסט 2020
* גיא לייבה, עמד במבחן בוזגלו: פרידה מכוכב כדורגל / "נשאר שבת", באתר ynet, 23 בינואר 2022
* רון עמיקם‏, כוכב, כדורגל? פרידה ממאור בוזגלו שתולה את הנעליים, באתר וואלה!‏, 25 בינואר 2022
* אבישי סלע, ‏בקהאם של הכדורגל הישראלי, באתר ערוץ הספורט, 26 בינואר 2022
* אתר למנויים בלבד נדב צנציפר, "הייתי בדיכאון עמוק, לא רציתי לעשות כלום, רק לאכול ג'אנק פוד. לא ידעתי מי אני בלי הכדורגל", באתר "ידיעות אחרונות", 4 בפברואר 2022

הערות שוליים
------------

1. 1 2
2. ↑  זה רשמי: מאור בוזגלו חתם ל-4 שנים במכבי ת"א, באתר ONE‏, 30 ביוני 2008
3. ↑  מערכת וואלה! ספורט‏, גולדהאר: "בוזגלו לא בתוכניות של מכבי תל אביב, באתר וואלה!‏, 26 ביוני 2011
4. ↑  מאור בוזגלו חתם לשנתיים בסטנדרד ליאז', באתר ONE‏, 19 באוגוסט 2011
5. ↑  מערכת וואלה! ספורט‏, הפועל באר שבע: מאור בוזגלו חתם לשלוש שנים, באתר וואלה!‏, 1 ביולי 2013
6. ↑  מערכת וואלה! ספורט‏, אחרי 40 שנה: הפועל באר שבע זכתה באליפות המדינה, באתר וואלה!‏, 21 במאי 2016
7. ↑  מחשמלת: הפועל באר שבע זכתה ב"אלוף האלופים", באתר ספורט5, ‏11 באוגוסט 2016
8. ↑  באר שבע הדהימה את אינטר בסן סירו, באתר וואלה!‏, 15 בספטמבר 2016
9. ↑  ברק בכר: "זה הישג מדהים". מאור בוזגלו: "אלוהים היה איתנו", באתר וואלה!‏, 09 בדצמבר 2016
10. ↑  הפועל באר שבע זכתה בגביע הטוטו אחרי 1:4 על הפועל קריית שמונה, באתר וואלה!‏, 28 בדצמבר 2016
11. ↑  שי מוגילובסקי, בוזגלו: "הייתי קרוב לחתימה בטורקיה. העולם מתהפך", באתר ynet, 27 באפריל 2017
12. ↑  אביעד פוהורילס, "אם היה לי דרכון אירופי, הייתי היום שחקן על", באתר ישראל היום, 16 מרץ 2018
13. ↑  הודעה רשמית באתר הרשמי של מכבי חיפה (כדורגל), 26 בדצמבר 2017
14. ↑  איציק יצחקי‏, מאור בוזגלו עוזב את מכבי חיפה, יעקב: "המעמד המקצועי הכריע", באתר וואלה!‏, 5 ביוני 2018
15. ↑  אופיר סער‏, בית"ר ירושלים: ערן לוי, מאור בוזגלו ואפונסו טיירה חתמו רשמית, צעירי יצטרף?, באתר וואלה!‏, 21 באוגוסט 2018
16. ↑  שמעון אלבז, 1:2 לבית"ר ירושלים על מכבי חיפה, באתר ynet, 5 בנובמבר 2018
17. ↑  נדב צנציפר, רשמית: מאור בוזגלו לא ימשיך בבית"ר ירושלים, באתר ynet, 24 במאי 2019
18. ↑  מאור רחמני, ‏הוא אדום: בוזגלו חתם לשנתיים בהפועל תל אביב, באתר ONE‏, 29 ביוני 2019
19. ↑  יניב טוכמן‏, מאור בוזגלו סובל ממחלת הנשיקה: "מאחל לכל התליינים שלא יתמודדו עם דבר כזה", באתר וואלה!‏, 27 בנובמבר 2019
20. ↑  אופיר סער‏, מאור בוזגלו סובל מפגיעה במניסקוס: "אני מאוד אמוציונלי כרגע", באתר וואלה!‏, 30 ביוני 2020
21. ↑  אופיר סער‏, הפועל תל אביב: מאור בוזגלו עקץ את ההנהלה, ארמנדו קופר ועומאר בראון יצאו לישראל, באתר וואלה!‏, 15 ביולי 2020
22. ↑  אופיר סער‏, הבורר קבע: הפועל תל אביב תשלם למאור בוזגלו למעלה ממיליון שקל, באתר וואלה!‏, 11 באוקטובר 2021
23. ↑  בוזגלו: "החלטתי לתלות את הנעליים, זה קורע את הלב שלי", באתר ערוץ הספורט, 26 בינואר 2022
24. ↑  Maor Buzaglo, worldfootball.net (באנגלית)
25. ↑  אתר למנויים בלבד רז שכניק, מסביב לכדור, באתר "ידיעות אחרונות", 31 ביולי 2018
26. ↑  איתמר רונאל, ‏שקט זה לא במשפחה שלנו, באתר ‏מאקו‏, 14 במאי 2020
27. ↑  שיר אלמליח מחכה: הפרזנטור החדש של לי קופר, 1 במרץ 2017, באתר isport
28. ↑  כפיר אדר, מאור בוזגלו מצא את התחנה הבאה בקריירה שלו, באתר אייס, 27 באוגוסט 2021
29. ↑  הילד ענק: מאור בוזגלו הוא המפורסם בתחפושת הזיקית, באתר ‏מאקו‏, 6 בדצמבר 2021
30. ↑  תמונת מסך של הציוץ של בוזגלו